Москва дызэрыпыщIам зеубгъу
Москварэ Къэбэрдей-Балъкъэрымрэ я правительствэхэр зэрызэдэлэжьэнум теухуа зэгурыIуэныгъэм мыгувэу Iэ щIадзынущ. КъБР-м и Iэтащхьэ Къанокъуэ Арсен и жэрдэмкIэ а документым и проектыр КъБР-м и Правительствэм къыщыхалъхьащ икIи иджыблагъэ екIуэкIа зэIущIэм щыхэплъэри щыдаIыгъащ.
«Къэбэрдей-Балъкъэрымрэ Москварэ илъэс куэд лъандэрэ IэнатIэ зэмылIэужьыгъуэхэм щызэдолажьэ. Апхуэдэ зэдэлэжьэныгъэм теухуа япэ зэгурыIуэныгъэ лъэныкъуитIми Iэ щIадзауэ щытащ 1994 гъэм жэпуэгъуэм и 7-м. Абы лъандэрэ экономикэм и IэнатIэ зэмылIэужьыгъуэхэм ехьэлIа нэгъуэщI зэгурыIуэныгъэхэри зэращIылIащ, абыхэм ящыщу иужьрей дыдэм Iэ щIадзауэ щытащ 2006 гъэм щэкIуэгъуэм и 15-м. Абы лъандэрэ блэкIа илъэситхум къриубыдэу зэхъуэкIыныгъэ куэд къэхъуащ икIи щIыналъитIми я унафэщIхэм къызэралъытамкIэ, а зэгурыIуэныгъэм щIэрыщIэу хэплъэжын хуейщ», — къыджиIащ республикэм экономикэ зыужьыныгъэмкIэ и министр Мусуков Алий.
ЗэгурыIуэныгъэщIэм къыщыгъэлъэгъуащ сату-экономикэ, щIэныгъэ-техникэ, егъэджэныгъэ, щэнхабзэ, социальнэ IэнатIэхэм зэщIыгъуу щызэфIагъэкIынухэр. Псалъэм папщIэ зэгурыIуэныгъэр зэзыщIылIэхэр зыр адрейм дэIэпыкъунущ къэрал щIыб зэпыщIэныгъэхэр зэтегъэувэнымкIэ. Апхуэдэу нэгъуэщI къэралхэм я инвесторхэри хэту ягъэзащIэ инвестицэ проектхэр зэтегъэувэнымкIэ, хьэрычэт IэнатIэ мыинымрэ курытымрэ я субъектхэм ядэлэжьэнымкIэ щIыналъитIри быдэу зэпыщIауэ щытынущ. Апхуэдэу зэдэлэжьэныгъэм и IэнатIэ псоми лэжьыгъэр къыщызэрагъэпэщ щIыкIэмкIэ зэхъуэжэнущ.
КъБР-м и Iэтащхьэмрэ Правительствэмрэ
я пресс-IуэхущIапIэ.
